Deernis is Cordis-wenners se besigheid | e•Kerkbode
Ds Braam Klopper deel ŉ ligte oomblik oor sy kleinseun. “Ek huil nou bietjie,” het klein Mathys glo gesê toe sy ouma sy aandag van sy hartseer wou aftrek. Braam sê mense moet ook oor hul verliese huil. Links van hom is sy medeskrywers van Leeg – Justine en Pike en Marlena du Toit. Foto: Hanno Coetzee
Deernis is Cordis-wenners se besigheid
March 27, 2018 Conette le RouxNuus
WELLINGTON. – “My dogtertjie sou vanjaar vyf gewees het. Leeg beskryf my lewe van vyf jaar terug.”
Só het Justine Pike gesê by die ontvangs van die Bybel-Media-Cordis-Trust-prys. Sy is die medeskrywer van die boek Leeg – God se troos na swangerskapverlies of miskraam wat dié prys vir oorspronklike Afrikaanse, Christelike familie- en/of jeugpublikasies gewen het.
“Maar soos ons na ander uitgereik het, het God ons seer kom genees,” sê Justine, ŉ pastoor wat self ŉ miskraam gehad het.
Dr Marlena du Toit, ginekoloog en medeskrywer van Leeg, het aangedaan verduidelik dat sy net die vorige dag weer vir ŉ ma moes meedeel dat haar baba nie meer leef nie. “Dit is elke keer so erg. Dit maak dit ook net swaarder dat daar nie erken word dat jy na ŉ miskraam ook moet rou nie.”
Ds Braam Klopper, medeskrywer en pastorale terapeut, het beaam dat ŉ miskraam ŉ miskende verlies is. “Die boek bring ook die geleentheid vir mense wat nooit gerou het na ŉ miskraam nie, om dit nou te doen. Al was dit 20 of 30 jaar gelede wat jy ŉ baba verloor het.
“My kleinkind Mathys het onlangs vreeslik gehuil na hy seergekry het. My vrou het sy aandag probeer aftrek sodat hy sy trane sal sluk. Maar hy sê toe: ‘Ek huil nou bietjie’. Ek wil vir mense sê hulle moet soos my kleinseun oor hulle verliese huil.”
Twee toekennings vir spesiale projekte wat van deernis getuig, is ook gemaak.
“Musiek is ŉ universele taal wat álmal verstaan. Maak nie saak of jy wit, swart, pienk of bruin is nie,” het Stefné van Dyk gesê toe sy haar prys ontvang het. Sy gee as vrywilliger by Kleinmond Primêr musiekopleiding en maak die Handevat-musiekprojek in dié omgewing moontlik.
Ds Jaco Strydom van Echo-jeugontwikkeling is bekroon vir sy deerniswerk met die Echo-gemeenskappe.
Na afloop van die oorhandigings het ds Hans Steyn van Bybel-Media gesê al dié pryswenners het een ding in gemeen: deernis vir ander.
Die onlangste gedrukte uitgawe van Kerkbode het 15 Junie verskyn. Die volgende uitgawes verskyn 20 Julie, 3 Augustus en 17 Augustus.